Pecatu

Pecatu nopo nga iso o kampung (desa) id Kuta Kabaatan, Bali, Indonesia. Poinladsong ponong id kotonobon do Nulu Peninsula, landskap nopo dau nga poinulu-nulu i popoimbulai kotogisan di lobi okoro om osodu ko ii hilo id Nusa Dua ponong id kosilahon do semenanjung. Ointutunan ii miampai surfers om nudists. Kuil Uluwatu nga hilo nogi id Pecatu.

Kinoyonon om kotoinaan
Pecatu nopo nga id watas Kuta Kabaatan do Badung Regency. Ii nopo nga hilo id dompok kotonobon Semenanjung Bukit id kabaatan Bali, om kiwaa topografi poinulu-nulu miampai piras watu kapur i popitongkoad kotogisan ongokoro om oniba i pinoburu miampai minsosondii. Nusa Dua, id soborong do semenanjung nopo nga apatau om nogi resort i toina'on do porinta miampai aiso bayaran. Kotogisan nopo id Pecatu tumanud sajara nga ointutunan miampai pelayar om nogi ointutunan gama akses poinrontob, miampai tulun poinlanggoi.

Ungasang nopo nga ponong id kosilahon om Jimbaran nopo nga ponong id koibutan kosilahon.

Sajara
Kotogisan nopo id Pecatu miagal do Kotogisan Dreamland, dinondo nopo nga Kotogisan Kuta Wagu, ointutunan do pelayar om korohian nogi do tulun i bulagoi (nudis); Dreamland nopo nga pinungaranan do tutumombului Australia. Kiwaa o Warung (gerai tinumon) om tionon di au apagon id somok do kotogisan dii.

Nokotimpuun do pinoburu ii ontok toun 1996 maya Pecatu Indah Resort, id koiyonon kogompit no Kotogisan Dreamland, mantad Bali Pecatu Graha, syarikat di Tommy Suharto. Nokotingkod o kalaja-kalaja popoburu gama kapamansayan talun-alun kiturap om gana golf ontok Kobolingkahangan kousinan Asia 1997. Gama do kobolingkahangan kousinan om Pomobooman Bali 2002, kinumuri o podtuongisan id Bali, nga notonduli kawagu tutumombului om noputan kawagu o kalaja-kalaja popoburu ontok pintangaan toun 2000-an,  kaampai no Kuta Golf Links Resort, i pinoburu maya piuhupan miampai Made G. Putrawan, om iso kawagu resort gana golf, Hole 17, i pinoburu do Panorama Development Utama. Numaan iduo' o warung ngaawi om naalanan do kadai-kadai potindohoi i okon ko' id kotogisan. Pinalan o koburuon Kootogisan Kuta Wagu i popohompit do longkod konvensyen om piipiro hotel mewah.

Penyahgaraman
Okuri o waig aanau id kinoyonon diti. Winonsoi iso loji penyahgaraman waig rahat miampai kapasiti kopolobusan 3,000 meter padu sanagadau.

Podtuongisan
Taman waig
Numaan ukabo' iso taman waig i pinungaranan sabaagi New Kuta Green Park ontok wulan Momuhau 2010 om noukaban kopio ontok Milatok 2011. Tumanud di Tommy Suharto, kaanu no daa o mogigion sandad i au kaanu moginodop id resort do mamaramit kohiakan diti.

Kotogisan


Kotogisan Kuta Wagu nopo nga kotogisan kuhus waig i ointutunan om poinlisok id likud do piras. Ii nopo pogulu i nga pinungaranan do tutumombului Australia, om pinungaranan kawagu do Kotogisan Kuta Wagu sabaagi soboogian mantad koburuon  Pecatu Indah Resort om New Kuta Golf.

Kotogisan Balangan nopo nga kinoyonon kuhus waig id koibutan do Kotogisan Kuta Wagu. Haro akses ralan do hilo nga au songkuro ogumu tulun mantad ko' hilo Kuta toi ko' kotogisan kuhus waig suai id Bali.

Kotogisan Bingin nopo nga 1 km id kabaatan Kotogisan Kuta Wagu, 10 km maya talun-alun. Ointutunan ii sabaagi kotogisan montok kuhus waig nga au songkuro posoguon montok di minsingumball nogi (novis) gama do dasar terumbu. Kogingohon nopo dau nga lobi kagayat mantad ko' Kotogisan Kuta Wagu montok ababayan okon akuatik.

Kotogisan Padang Padang nopo nga 3 km ponong kabaatan kotonobon do Kotogisan Bingin. Akses kumaa kotogisan nopo nga maya wayaan id pialayan watu di naratu id piras. Kotogisan nopo diti nga pointindohoi do poinsandad. Kotogisan nopo diti nga kotogisan kuhus waig id taang pomogunan om kinoyonon do pialaan kuhus waig Rip Curl monikid toun. Ii nogi nga kinoyonon penggambaran montok filim Eat Pray Love, kono di Julia Roberts.

Kotogisan Suluban nopo nga kotonobon do Kotogisan Padang-Padang; akses nopo nga maya do gua, om koubasanan nopo nga alanggang. Kotogisan diti kiwaa koiyonon togis di agayo sundung ontok do koingkawas waig (ruab).

Kotogisan Impossible nopo nga id pialatan do Bingin om Padang Padang, om pinungaranan do ingkaa gama lakun dau di osiau om osusa do kuhuson (diluncuri).

Kotogisan Nyang Nyang nopo nga kotogisan poinlisok, orikot maya wayaan id gouton om tukad di anaru. Agayo o lakun do hilo om kosudong montok kuhus waig.

Kotogisan Pandawa nopo nga kotogisan wagu i poburuon id koiyonon dii. Solinaid 20 minit pamanahan korita mantad Garuda Wisnu Kencana, nokoburu no ii do pomorinta Badung Regency id kampung Kutuh, Watas Kuta Kabaatan. Ii nopo pogulu ointutunan ii sabaagi "kotogisan rahsia" gama poinladsong ii id likud duo piras miampai akses kirontob. Ralan di naansip do piras miampai konoruon A 1.5-kilometer popotounda akses padsakayan poinggonop ontok timpu babaino. Milo poindalanon o Paragliding id Nulu Timbis, au osodu mantad Kotogisan Pandawa. Aiso hotel toi ko' kondo id posorili kotogisan om wayaan sumuang, tu au kasaga tulun Kutuh.

Hotel om resort
Mantad nopo kinokitanan do Pecatu kumaa Kotonobon ontok 1970-an, nosiliu o kampung dii do pamagayat montok hotel om longkod podtuongisan sompomogunan i maganu kounalan mantad posorili piras do kampung dii kaampai no Alila, Anantara,  Bulgari, Jumeirah, Radisson Blu, Six Senses, om Wyndham.

 Sukuon 

Kategori:Podtuongisan id Bali
kategori:Kotogisan id Bali